CELEX: 62014TN0686
Language: ro
Date: 2014-09-22 00:00:00
Title: Cauza T-686/14: Acțiune introdusă la 22 septembrie 2014 – Italia/Comisia

10.11.2014   
            
            
               RO
            
            
               Jurnalul Oficial al Uniunii Europene
            
            
               C 395/60
            
         
      Acțiune introdusă la 22 septembrie 2014 – Italia/Comisia
      (Cauza T-686/14)
      (2014/C 395/73)
      Limba de procedură: italiana
      
         Părțile
      
      
         Reclamantă: Republica Italiană (reprezentanți: G. Galluzzo, avvocato dello Stato, și G. Palmieri, agent)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  Anularea părții care face obiectul prezentei acțiuni din Decizia de punere în aplicare nr. C (2014) 4479 a Comisiei Europene din 9 iulie 2014 notificată la 1 iulie 2014, de excludere de la finanțarea comunitară a anumitor cheltuieli efectuate de statele membre în cadrul secțiunii „Garantare” a Fondului european de orientare și garantare agricolă (FEOGA), în cadrul Fondului european de garantare agricolă (FEAGA) și în cadrul Fondului european agricol pentru dezvoltare rurală (FEADR), în măsura în care aceasta este îndreptată împotriva Italiei;
               
            
                  —
               
               
                  anularea corecției financiare forfetare referitoare la ajutoarele pentru transformarea tomatelor pentru exercițiul financiar 2009 în cuantum total de 1 399 293,78 euro;
               
            
                  —
               
               
                  anularea corecțiilor financiare punctuale pentru neregula „absența informațiilor cu privire la acțiunile de recuperare întreprinse” în cuantum total de 2 362 005,75 euro;
               
            
                  —
               
               
                  anularea corecțiilor financiare punctuale pentru neregula „absența unor mențiuni în anexa III” în cuantum total de 1 460 976,88 euro.
               
            
         Motivele și principalele argumente
      
      În susținerea acțiunii, reclamanta invocă patru motive.
      
                  1.
               
               
                  Primul motiv, întemeiat pe încălcarea normelor fundamentale de procedură (art. 253 CE), sub forma unui viciu de motivare, și încălcarea principiului proporționalității.
                  
                              —
                           
                           
                              În legătură cu corecția financiară forfetare referitoare la ajutoarele pentru transformarea tomatelor în exercițiul financiar 2008, este invocată încălcarea articolului 31 din Regulamentul (CE) nr. 1290/2005 al Consiliului din 21 iunie 2005, privind finanțarea politicii agricole comune (JO L 209, p. 1, Ediție specială, 14/vol. 1, p. 193), încălcarea articolelor 28 și 31 din Regulamentul (CE) nr. 1535/2003 al Comisiei din 29 august 2003 privind normele de aplicare a Regulamentului (CE) nr. 2201/96 al Consiliului în ceea ce privește sistemul de ajutor în sectorul produselor prelucrate pe bază de fructe și legume (JO L 218, p. 14, Ediție specială, 3/vol. 49, p. 7). În cadrul acestui motiv, reclamanta contestă aplicarea corecțiilor financiare operate prin decizia atacată, la nivelul de 5 % din cheltuielile efectuate, susținând că acestea au fost operate în pofida dovedirii absenței vreunui prejudiciu financiar apreciabil.
                           
                        
                              —
                           
                           
                              Reclamanta contestă în plus cuantificarea corecției respective, întrucât determinarea concretă a acesteia se dovedește disproporționată și vădit ilogică, fiind evident că depășește potențialul prejudiciu rezultat din comportamentul imputat autorităților italiene.
                           
                        
            
                  2.
               
               
                  Al doilea motiv, întemeiat pe denaturarea faptelor și pe încălcarea normelor fundamentale de procedură (art. 253 CE) sub forma unui viciu de motivare.
                  
                              —
                           
                           
                              Prezentul motiv privește corecția financiară dispusă întrucât statul italian ar fi omis să indice o presupusă neregulă în tabelul prevăzut în anexa III la Regulamentul (CE) nr. 885/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 în ceea ce privește autorizarea agențiilor de plăți și a altor entități precum și lichidarea conturilor FEGA și FEADR, în cuantum de 1 460 976,88 euro. Guvernul italian invocă în această privință faptul că a fost documentată absența unor nereguli legate de ajutorul acordat și, prin urmare, nu se impunea efectuarea niciunei înscrieri în tabelul prevăzut de anexa III.
                           
                        
            
                  3.
               
               
                  Al treilea motiv, întemeiat pe încălcarea principiului proporționalității.
                  
                              —
                           
                           
                              În această privință, reclamanta susține că corecția financiară pentru neregula „absența unor mențiuni în anexa III”, referitoare la întregul ajutor, motivată de netransmiterea documentelor, este evident mai mare decât potențialul prejudiciu rezultat din comportamentul autorităților italiene.
                           
                        
            
                  4.
               
               
                  Al patrulea motiv, întemeiat pe încălcarea articolului 6 alineatul (3) TUE, a principiului lucrului judecat, a articolului 32 alineatul (8) litera (b) din Regulamentul (CE) nr. 1290/2005 și a principiului proporționalității.
                  
                              —
                           
                           
                              Prezentul motiv privește corecția impusă ca urmare a faptului că statul nu ar fi furnizat informații cu privire la acțiunile de recuperare întreprinse, în cuantum de 2 362 005,73 euro. Reclamanta susține în această privință că Comisia a reținut fără motiv că poate trece peste o hotărârea intervenită în cauză prin care se constatase acordarea legitimă a ajutorului. În plus, guvernul italian a demonstrat cu înscrisuri trimiterea unei sentințe a instanței penale prin care beneficiarul ajutorului fusese achitat. Aceste împrejurări demonstrau că nu se impunea recuperarea și, prin urmare, că toate informațiile fuseseră furnizate. În plus, această corecție, care privește întregul ajutor, este evident superioară potențialului prejudiciu rezultat din comportamentul imputat autorităților italiene.